Nafarroako Parlamentuko Mahaiak, 2023ko urtarrilaren 9an egindako bilkuran, erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.b) artikuluak aitortzen dien legegintzarako ekimena erabiliz, Navarra Suma, Nafarroako Alderdi Sozialista, Geroa Bai eta EH Bildu Nafarroa talde parlamentarioek eta Nafarroako Podemos-Ahal Dugu foru parlamentarien elkarteak aurkeztu dute Nafarroako Toki Administrazioari buruzko uztailaren 2ko 6/1990 Foru Legea aldatzeko Foru Lege proposamena, eta presako eta irakurketa bakarreko prozeduraz izapidetu dadin eskatu dute.

Hori horrela, Legebiltzarreko Erregelamenduko 110., 111., 148., 152., 153. eta 158. artikuluetan ezarritakoarekin bat, Eledunen Batzarrak erabakia hartu ondoren, hona ERABAKIA:

**1.** Nafarroako Toki Administrazioari buruzko uztailaren 2ko 6/1990 Foru Legea aldatzeko Foru Lege proposamena Nafarroako Parlamentuko Aldizkari Ofizialean argitara dadin agintzea.

**2.** Aipatu foru lege proposamena presako eta irakurketa bakarreko prozeduraz izapidetzea, Erregelamenduko 152 eta 153. artikuluetan ezarritako berezitasunekin.

**3.** Foru lege proposamen hori Nafarroako Gobernuari igortzea, Erregelamenduko 148. artikuluan ezarritako ondorioetarako, eta Nafarroako Gobernuari adieraztea bere iritzia emateko epea zortzi egunekoa dela.

**4.** Zuzenketak aurkezteko epe bat irekitzea, eztabaidari ekiteko Osoko Bilkuraren egunaren aurrekoaren eguerdiko hamabietan bukatuko dena. Zuzenketak Legebiltzarreko Mahaiari aurkeztu beharko zaizkio.

Iruñean, 2023ko urtarrilaren 9an

Lehendakaria: Unai Hualde Iglesias

Nafarroako Toki Administrazioari buruzko uztailaren 2ko 6/1990 Foru Legea aldatzeko lege-proposamena

Zioen azalpena

Nafarroako Toki Administrazioari buruzko Foru Legea aldatu egin behar da, araua egungo errealitatera egokitzeko, gaur egun bi motatako tokiko sozietate publikoak baitaude: batetik, kapital osoa jatorriko toki-entitatearen jabetzakoa dutenak, eta, bestetik, jatorriko toki-entitateak sozietatearen kapitalean parte-hartzearen gehiengoa izanik ere, sektore publikoko beste entitate batzuen jabetzakoak ere badirenak modu minoritarioan, hala nola Nafarroako Gobernuarenak, CEPEN-Nafarroako Enpresa Korporazio Publikoarenak, beste toki-entitate batzuenak, etab.

Partaidetza sektore publikoko zenbait entitateren artean banatuta duten sozietate horiek, gaur egun, indarreko legearen idazketari jarraikiz, zeharkako kudeaketako bitartekotzat jotzen dira (192.3 e artikulua), eta gehienez ere 50 urteko indarraldia izaten ahal duen emakida batekin lotuta daude (194. artikulua). Hain zuzen ere, epe hori betetzeko zorian dago Nafarroako udal-sozietate batzuetan, eta Mercairuña da horietako lehenengoa; horren ondorioz, dagoeneko murriztu egin dira sozietatearen proiekzioa eta estrategia, zalantzan jarriz, haren xedea den zerbitzu publikoaren gauzatzeaz gainera, sozietatearen finantza-biziraupena bera.

Hori horrela, Nafarroako Toki Administrazioari buruzko uztailaren 2ko 6/1990 Foru Legea aldatzea proposatzen dugu, honelaxe:

**Artikulu bakarra.** Aldatu egiten da Nafarroako Toki Administrazioari buruzko uztailaren 2ko 6/1990 Foru Legea, eta haren 192.2.d) artikulua zehazki, zeinak honako idazketa hau izanen baitu aurrerantzean:

“192.2.d) Tokiko merkataritza-sozietatea, kapital soziala titulartasun publikokoa duena, eta nagusiki toki-entitatearena berarena edo haren erakunde publiko batena”.